จัตุรัสคิม อิล-ซ็อง

จัตุรัสคิม อิล-ซ็อง (เกาหลี: 김일성광장, อักษรโรมัน: Gim Il-seong Gwangjang) เป็นจัตุรัสกลางเมืองขนาดใหญ่ในเขตชุง กรุงเปียงยาง ประเทศเกาหลีเหนือ ตั้งชื่อตามคิม อิล-ซ็อง ผู้นำคนแรกและผู้ก่อตั้งประเทศ จัตุรัสนี้สร้างขึ้นเมื่อ ค.ศ. 1954 ตามแผนแม่บทการบูรณะเมืองหลวงหลังได้รับความเสียหายจากสงครามเกาหลี เปิดใช้งานในเดือนสิงหาคม ค.ศ. 1954 จัตุรัสตั้งอยู่บนเชิงเขานัมซัน ฝั่งตะวันตกของแม่น้ำแทดง ตรงข้ามกับหอคอยชูเชบนฝั่งตรงข้ามของแม่น้ำ เป็นจัตุรัสขนาดใหญ่เป็นอันดับ 37 ของโลกด้วยพื้นที่ประมาณ 75,000 ตารางเมตร (810,000 ตารางฟุต) สามารถรองรับการชุมนุมของประชาชนได้มากกว่า 100,000 คน จัตุรัสนี้มีความสำคัญทางวัฒนธรรมอย่างยิ่งเนื่องจากเป็นสถานที่รวมพลสำหรับการจัดกิจกรรมต่าง ๆ อาทิ การแสดงดนตรี การชุมนุม การเต้นรำ และการสวนสนามทหาร และมักปรากฏในสื่อต่าง ๆ ที่เกี่ยวข้องกับเกาหลีเหนือ ภาพรวม จัตุรัสคิม อิล-ซ็องตั้งอยู่ใจกลางกรุงเปียงยาง บริเวณฝั่งตะวันตกของแม่น้ำแทดง จัตุรัสนี้มีลักษณะทางสถาปัตยกรรมและการออกแบบที่คล้ายคลึงกับจัตุรัสเทียนอันเหมิน กรุงปักกิ่ง และมีการใช้งานเพื่อวัตถุประสงค์ที่สอดคล้องกัน นับตั้งแต่สร้างจัตุรัส มีการจัดสวนสนามขึ้นหลายครั้งเพื่อเฉลิมฉลองเนื่องในโอกาสต่าง ๆ และเพื่อแสดงให้โลกเห็นถึงแสงยานุภาพทางทหารของเกาหลีเหนือ จัตุรัสคิม อิล-ซ็องโดดเด่นด้วยสถาปัตยกรรมอันประณีตและทัศนียภาพริมแม่น้ำที่งดงามตระการตา หากยืนอยู่ในจัตุรัสดังกล่าว หอคอยชูเชซึ่งตั้งอยู่ฝั่งตรงข้ามจะปรากฏอยู่ตรงทิศตะวันตกเฉียงใต้ของจัตุรัส แม้ในความเป็นจริงจะตั้งอยู่คนละฝั่งของแม่น้ำแทดง เช่นเดียวกับอนุสรณ์สถานพรรคแรงงานและอนุสรณ์สถานใหญ่เขามันซู ปรากฏการณ์ทางแสงนี้เกิดขึ้นจากระดับความสูงของพื้นที่ตรงกลางจัตุรัสต่ำกว่าบริเวณที่ติดกับแม่น้ำแทดง ประมาณไม่กี่เมตร บริเวณโดยรอบจัตุรัสรายล้อมไปด้วยอาคารรัฐบาลหลายหลัง โดยมีหอศึกษาใหญ่ประชาชน (Great People's Study House) ตั้งอยู่ด้านทิศตะวันออกของจัตุรัส ทิศใต้ของจัตุรัสมีเสาธงสองต้นซึ่งการสร้างขึ้นใน ค.ศ. 2013 เพื่อใช้ในการจัดงานระดับชาติ ใต้จัตุรัสมีห้างสรรพสินค้าที่จำหน่ายสินค้าประเภทของเล่นและสินค้าอื่น ๆ จัตุรัสคิม อิล-ซ็องเป็น "กิโลเมตรที่ศูนย์" ของเกาหลีเหนือซึ่งใช้เป็นจุดวัดระยะทางของทางหลวงแผ่นดินทุกสายในประเทศ ประวัติศาสตร์ เดิมทีบนอาคารหลังหนึ่งที่ล้อมรอบจัตุรัสแห่งนี้เคยมีภาพเหมือนของคาร์ล มาคส์และวลาดิมีร์ เลนินประดับอยู่ แต่ภาพดังกล่าวถูกถอดออกใน ค.ศ. 2012 ในช่วงเวลาที่คิม จ็อง-อิลเป็นผู้นำ มีเพียงรูปเหมือนของคิม อิล-ซ็องเท่านั้นที่ปรากฏอยู่บนอาคารเหล่านี้ แม้รูปเหมือนของคิม อิล-ซ็องบนอาคารที่อยู่ต่ำกว่าธงชาติเกาหลีเหนือจะถูกถอดออกไปแล้วก็ตาม เมื่อคิม จ็อง-อิลเสียชีวิต จึงมีการประดับภาพของเขาไว้บนอาคารเพื่อรำลึก ภายหลังการประชุมสุดยอดเกาหลีเหนือ–สหรัฐ ณ ประเทศสิงคโปร์ใน ค.ศ. 2018 เกาหลีเหนือดำเนินการรื้อถอนสื่อโฆษณาชวนเชื่อต่อต้านจักรวรรดินิยมอเมริกาออกจากจัตุรัสคิม อิล-ซ็อง นอกจากนี้ เกาหลีเหนือยังยกเลิกการจัดงานชุมนุมต่อต้านสหรัฐประจำปีใน ค.ศ. 2018 ใน ค.ศ. 2017 งานชุมนุมที่จัดขึ้นในจัตุรัสคิม อิล-ซ็องมีผู้เข้าร่วมประมาณ 100,000 คนและได้ออกแสตมป์พิเศษที่มีเนื้อหาต่อต้านสหรัฐในปีเดียวกัน อัฒจันทร์พิธีการทางทิศใต้ของจัตุรัสได้รับการบูรณะใน ค.ศ. 2020 แกลเลอรี อ้างอิง อ่านเพิ่ม Corfield, Justin (2014). "Kim Il Sung Square". Historical Dictionary of Pyongyang. London: Anthem Press. ISBN 978-1-78308-341-1. แหล่งข้อมูลอื่น 360° Interactive panorama of Kim Il-sung Square at night images Asian Historical Architecture: Kim Il-sung Square Traveller's blog with pictures from North Korea ; Several photos of Kim Il Sung Square Kim Il-sung Square, Pyongyang, North Korea (video) — practising for the Mass games